ai4bharat/Pralekha huggingface dataset:
தொலைதொடர்பு மற்றும் தகவல் தொழில்நுட்ப அமைச்சகம்
டிஜிட்டல் பண பரிமாற்றத்துக்கு மாறியது இந்திய தபால் துறை வங்கி: ‘டாக் பே’  கைப்பேசி செயலி தொடக்கம்
தபால் துறை மற்றும் இந்திய தபால் துறை வங்கி , டிஜிட்டல் முறையில் பணம் செலுத்த ‘டாக் பே’ என்ற புதிய செயலியை காணொலி காட்சி மூலம் இன்று தொடங்கியது. நாடு முழுவதும் டிஜிட்டல் பண பரிமாற்ற சேவையை அளிக்கும் முயற்சியின் ஒரு பகுதியாக, இந்த ‘டாக் பே’ செயலி தொடங்கப்பட்டுள்ளது.
‘டாக் பே’ செயலி டிஜிட்டல் முறையில் பணம் செலுத்தும் சேவையை மட்டும் வழங்கவில்லை, நாடு முழுவதும் உள்ள தபால் துறை நெட்வொர்க் மூலம் இந்திய தபால் வங்கியின் டிஜிட்டல் வங்கி சேவைகளையும் வழங்குகிறது. இதன் மூலம் இந்திய தபால் துறை வங்கிகளில் கணக்கு வைத்திருக்கும் வாடிக்கையாளர்கள், தங்களின் உறவினர்களின் வங்கி கணக்கில் பணம் செலுத்தலாம். கடைகளில் ‘க்யூஆர்’ குறியீடை ஸ்கேன் செய்து வாங்கிய பொருட்களுக்கு பணம் செலுத்தலாம். இதர கட்டணங்களையும் செலுத்தலாம்.
இந்த ‘டாக் பே’ செயலியை மத்திய தகவல் தொடர்பு, மின்னனுவியல் மற்றும் தகவல் தொழில்நுட்ப துறை அமைச்சர் திரு ரவி சங்கர் பிரசாத் இன்று காணொலி காட்சி மூலம் தொடங்கி வைத்தார். இந்நிகழ்ச்சியில் அவர் கூறியதாவது:
முடக்க காலத்தில், இந்திய தபால் துறை மக்களுக்கு நேரடியாகவும், டிஜிட்டல் மூலமாக பல சேவைகளை வழங்கியது. தற்போது ‘டாக் பே’ தொடங்கப்பட்டுள்ளதன் மூலம், தபால் துறை சேவைகள் ஒவ்வொரு வீட்டையும் சென்றடைகிறது. இந்த புதுமையான சேவை, வங்கி சேவைகளை மட்டும் அல்ல, ஆன்லைன் தபால் சேவைகளையும் வழங்குகிறது. இதன் மூலம் ஒருவர் வீட்டிலிருந்து தபால் சேவைகளை ஆர்டர் செய்ய முடியும், நிதி சேவைகளையும் பெற முடியும். ஆன்லைன் மூலம் பணம் செலுத்துதல், வீட்டிலேயே தபால் நிதி சேவைகளை பெறுதல் என்ற பல சேவைகள் மூலம், பிரதமரின் தொலைநோக்கான நிதி உள்ளடக்கம் மற்றும் தற்சார்பு இந்தியா நோக்கி தபால் துறை முன்னேறியுள்ளது.
இவ்வாறு அமைச்சர் திரு ரவி சங்கர் பிரசாத் தெரிவித்தார்.
இந்திய தபால் துறை வங்கி வாரிய தலைவர் திரு பிரதீபா குமார் பிசாய் கூறுகையில், ‘‘டாக் பே செயலி, வாடிக்கையாளர்கள் பணம் செலுத்தம் முறைக்கு எளிதான தீர்வை வழங்குகிறது. செயலி மூலம் அல்லது நம்பிக்கைக்குரிய தபால்காரரின் உதவி மூலமும் வங்கி சேவைகளை பெற முடியும். ஒவ்வொரு இந்தியரின் நிதி தேவைகளை பூர்த்தி செய்வதற்கான, உண்மையான இந்திய தீர்வாக ‘டாக் பே’ உள்ளது’’ என்றார்.
கூடுதல் தகவல்களை ஐபிபிபி இணையளத்தில் www.ippbonline.com தெரிந்து கொள்ளலாம்.
மேலும் விவரங்களுக்கு இந்த செய்திக்குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1680754
(
பிரதமர் அலுவலகம்
சைப்ரஸின் அதிபராக தேர்ந்தெடுக்கப்பட்டுள்ள மேன்மைதங்கிய நிகோஸ் கிறிஸ்டோடௌலிடெஸ்-க்கு பிரதமர் வாழ்த்துத் தெரிவித்துள்ளார்
சைப்ரஸின் அதிபராக தேர்ந்தெடுக்கப்பட்டுள்ள மேன்மைதங்கிய நிகோஸ் கிறிஸ்டோடௌலிடெஸ்-க்கு பிரதமர் திரு நரேந்திர மோடி வாழ்த்துத் தெரிவித்துள்ளார்.
ட்விட்டரில் பிரதமர் கூறியிருப்பதாவது:
“சைப்ரஸின் அதிபராக தேர்ந்தெடுக்கப்பட்டுள்ள மேன்மைதங்கிய நிகோஸ் @கிறிஸ்டோடௌலிடெஸ்-க்கு வாழ்த்துக்கள். இந்தியா-சைப்ரஸ் உறவுகளை விரிவுபடுத்த அவருடன் நெருக்கமாகப் பணியாற்றுவதை நான் எதிர்நோக்கியுள்ளேன்.”
சமூக நிதி மற்றும் அதிகாரமளித்தல் அமைச்சகம்
யாசகம் கேட்போர் குறித்த ஆய்வு: தமிழ்நாட்டில் புள்ளி விவரம்.
நாடாளுமன்றத்தின் மக்களவையில் உறுப்பினரின் கேள்விக்கு இன்று எழுத்துப்பூர்வமாக பதிலளித்த மத்திய சமூக நீதி மற்றும் அதிகாரமளித்தல் அமைச்சர் திரு வீரேந்திர குமார் கீழ்காணும் தகவல்களை அளித்தார்.
2011 மக்கள் தொகை கணக்கெடுப்பின்படி, நாட்டில் 4,13,670 யாசகம் கேட்போர் மற்றும் இடம் மாறிக்கொண்டே இருப்பவர்கள் உள்ளனர்.
"ஸ்மைல்- விளிம்புநிலை தனிநபர்களுக்கு வாழ்வாதாரம் மற்றும் தொழில்முனைவுக்கான ஆதரவு" என்ற திட்டத்தை சமூக நீதி மற்றும் அதிகாரமளித்தல் அமைச்சகம் உருவாக்கியுள்ளது.
'யாசகம் கேட்பதில் ஈடுபடும் நபர்களின் விரிவான மறுவாழ்வுக்கான மத்தியத் துறை திட்டம்' இதன் துணை திட்டமாகும். யாசகம் கேட்கும் செயலில் ஈடுபடும் நபர்களுக்கான நல நடவடிக்கைகள் உட்பட பல விரிவான நடவடிக்கைகளை இந்தத் திட்டம் உள்ளடக்கியது.
மறுவாழ்வு, மருத்துவ வசதிகள், ஆலோசனைகள், அடிப்படை ஆவணங்கள், கல்வி, திறன் மேம்பாடு, பொருளாதார இணைப்புகள் மற்றும் பலவற்றில் இத்திட்டத்தின் வாயிலாக கவனம் செலுத்தப்படுகிறது.
இந்தியாவில் மொத்தமுள்ள 4,13,670 யாசகம் கேட்போரில் 2,21,673 பேர் ஆண்கள் என்றும் 1,91,997 பேர் பெண்கள் என்றும் தெரியவந்துள்ளது.
தமிழ்நாட்டில் மொத்தமுள்ள 6814 யாசகம் கேட்போரில் 3789 பேர் ஆண்கள், 3025 பேர் பெண்கள் ஆவர். புதுச்சேரியில் மொத்தமுள்ள 99 யாசகம் கேட்போரில் 54 பேர் ஆண்கள் என்றும் 45 பேர் பெண்கள் ஆவர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1781351
பிரதமர் அலுவலகம்
திரு சைரஸ் மிஸ்திரியின் மறைவுக்கு பிரதமர் இரங்கல்
திரு சைரஸ் மிஸ்திரியின் அகால மறைவுக்கு பிரதமர் திரு நரேந்திர மோடி ஆழ்ந்த இரங்கலைத் தெரிவித்துள்ளார். இந்தியாவின் பொருளாதார வளர்ச்சி மீது நம்பிக்கை கொண்ட அவர் ஒரு நம்பிக்கைக்குரிய தொழிலதிபராக திகழ்ந்தார் என்று திரு மோடி கூறியுள்ளார்.
பிரதமர் வெளியிட்டுள்ள டுவிட்டர் பதிவில் கூறியிருப்பதாவது;
"திரு சைரஸ் மிஸ்திரியின் அகால மறைவு அதிர்ச்சியளிக்கிறது. அவர் இந்தியாவின் பொருளாதார வலிமையில் நம்பிக்கை கொண்ட ஒரு பெரும் நம்பிக்கைவூட்டும் தொழிலதிபராக திகழ்ந்தார். அவரது மறைவு வர்த்தகம் மற்றும் தொழில் உலகிற்கு ஒரு பெரிய இழப்பு. அவரது குடும்பத்தினருக்கும் நண்பர்களுக்கும் இரங்கல். அவரது ஆன்மா சாந்தியடையட்டும்."
மின்னணு மற்றும் தகவல் தொழில்நுட்பம்
திரு நரேந்திர மோடி தலைமையிலான அரசு சப்கா விகாஸ் மகாக்விஸ் எனும் நாட்டின் மிகப்பெரிய வினாடி-வினா போட்டியைத் தொடங்கியுள்ளது
பிரதமர் திரு நரேந்திர மோடி தலைமையிலான அரசு "அனைவரும் இணைவோம், அனைவரும் உயர்வோம், அனைவரின் நம்பிக்கை, அனைவரின் முயற்சி" என்ற கொள்கைகளுடன் தற்சார்பு இந்தியாவைக் கட்டமைக்க உறுதிபூண்டுள்ளது. பல்வேறு இயக்கங்கள், திட்டங்கள் மூலம் சமூகத்திலுள்ள ஏழைகள் மற்றும் விளிம்புநிலை மக்களின் ஒட்டுமொத்த நலனுக்காகவும் அனைத்துக் குடிமக்களின் தேவைகளை நிறைவேற்றுவதை உறுதிசெய்யவும் அரசு செயல்பட்டு வருகிறது. சமூகம் எனும் பிரமிடின் அடிப்பகுதியில் உள்ள கடைசி நபருக்கும் சேவை செய்வதை இவை நோக்கமாக கொண்டுள்ளன.
இதன் ஒரு பகுதியாக மின்னணு மற்றும் தகவல் தொழில்நுட்ப அமைச்சகத்தின் கீழ் மைகவ் அமைப்பு சப்கா விகாஸ் மகாக்விஸ் தொடருக்கு ஏற்பாடு செய்துள்ளது. இது குடிமக்களுக்கு விழிப்புணர்வை ஏற்படுத்தும் முயற்சியின் பகுதியாகும். பல்வேறு திட்டங்கள் மற்றும் முன்முயற்சிகள் பற்றியும் அவற்றின் பயன்களை எவ்வாறு பெறுவது என்பது பற்றியும் பங்கேற்பாளர்களுக்கு உணர்த்துவது இந்த வினாடி வினா போட்டியின் நோக்கமாகும். இதில் பெருந்திரளான மக்கள் பங்கேற்பது அடுத்த நிலையில் அரசு ஈடுபடுவதை மேலும் ஆழப்படுத்தும். புதிய இந்தியா குறித்த தங்களின் அறிவை சோதித்துக் கொள்ள அனைத்து மக்களும் இந்த போட்டியில் பங்கேற்குமாறு மைகவ் அழைப்பு விடுத்துள்ளது.
இந்த வினாடி வினா போட்டி மிகவும் பொருத்தமாக பாரத ரத்னா டாக்டர் பாபாசாகேப் பீம்ராவ் அம்பேத்கர் பிறந்தநாளான 2022 ஏப்ரல் 14 அன்று தொடங்கப்பட்டுள்ளது. பாபாசாகேப் அம்பேத்கர் சமூக நீதி, அதிகாரமளித்தல் ஆகியவற்றின் அடையாளமாக விளங்குகிறார். சமூகத்தின் ஏழைகள், விளிம்பு நிலை மக்கள் மற்றும் ஒடுக்கப்பட்ட மக்களுக்கு சேவை செய்ய அவரது பாதைகளை அரசு பின்பற்றுகிறது.
இந்த வினாடி வினா தொடக்க நிகழ்ச்சியில் பேசிய மத்திய அமைச்சர் திரு அஸ்வினி வைஷ்ணவ் சப்கா விகாஸ் மகாக்விஸ் நிகழ்ச்சியில் பங்கேற்குமாறும் குடிமக்களின் ஈடுபாட்டை வலுப்படுத்துமாறும் இந்தியர்கள் அனைவரையும் கேட்டுக்கொண்டார்.
பொது மக்களை ஈடுபடுத்தும் அரசின் மிகப்பெரிய முன்முயற்சியில் ஒன்றாக சப்கா விகாஸ் மகாக்விஸ் நிகழ்ச்சி அமைந்திருப்பதாக மத்திய இணையமைச்சர் திரு ராஜீவ் சந்திரசேகர் தெரிவித்துள்ளார்.
நுகர்வோர் நலன், உணவு மற்றும் பொது விநியோக அமைச்சகத்தின்கீழ் முதலாவது வினாடி வினா போட்டி பிரதமரின் வறியோர் நல உணவுத் திட்டம் குறித்து நடைபெறுகிறது.
இந்த வினாடி வினா போட்டி 2022 ஏப்ரல் 28 இரவு 11 30 மணிவரை  நடைபெறும். இந்தப் போட்டியில் 20 வினாக்களுக்கு 300 நொடிகளில் பதிலளிக்க வேண்டும். இந்தப் போட்டி ஆங்கிலம், இந்தி, அஸ்ஸாமி, பெங்காலி, குஜராத்தி, கன்னடம், மலையாளம், மராத்தி, ஒடியா, பஞ்சாபி, தமிழ், தெலுங்கு ஆகிய 12 மொழிகளில் நடைபெறும். அதிகபட்சம் ஆயிரம் மதிப்பெண்கள் பெறும் பங்கேற்பாளர்கள் வெற்றியாளர்களாக தெரிவு செய்யப்படுவார்கள். ஒவ்வொரு சரியான பதிலுக்கும் ரூ. 2000 வீதம் தெரிவுசெய்யப்பட்ட வெற்றியாளர்கள் ஒவ்வொருவருக்கும் வழங்கப்படும்.
இந்த வினாடி வினா போட்டியில் பங்கேற்பதற்கான இணையதளம்: http://mygov.in/mahaquiz
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1816737
பிரதமர் அலுவலகம்
பிரதமர் 23 ஜூன் 2018 அன்று மத்திய பிரதேசத்தில் பயணம் மேற்கொள்கிறார்
பிரதமர் திரு. நரேந்திர மோடி, 23 ஜூன் 2018 அன்று மத்திய பிரதேசத்தில் பயணம் மேற்கொள்கிறார்.
பிரதமர் இந்தூரில் மத்தியப் பிரதேச ஷேஹாரி விகாஸ் மகோத்சவத்தில் பங்கேற்கவுள்ளார். மத்தியப் பிரதேச மாநிலத்தின் பல்வேறு இடங்களில் மேற்கொள்ளப்படும் ரூ.4,000 கோடி மதிப்பிலான நகர்ப்புற மேம்பாட்டுத் திட்டங்களை தொலைநிலையில் இருந்து தொடக்கி வைக்கிறார். இவற்றில், பிரதமர் வீட்டுவசதித் திட்டத்தில் கட்டப்பட்ட வீடுகள், நகர்ப்புற குடிநீர் திட்டங்கள், நகர்ப்புற திடக்கழிவு மேலாண்மை, நகர்ப்புற சுகாதாரத் திட்டங்கள், நகர்ப்புற போக்குவரத்து மற்றும் நகர்ப்புற நிலம் அழகுபடுத்தும் திட்டங்கள் ஆகியவை அடங்கும்.
பிரதமர் 2018ஆம் ஆண்டு தூய்மை ஆய்வு விருதுகளை வழங்குகிறார். 2018 தூய்மை ஆய்வு முடிவுகளுக்கான கண்காணிப்புப் பலகையை அவர் தொடங்கி வைக்கிறார். மிகவும் தூய்மையாக பராமரிக்கப்பட்ட நகரங்கள், சிறப்பாக செயல்பட்ட மாநிலங்கள் ஆகியன பிரதமரிடமிருந்து விருதுகளைப் பெறவுள்ளன. தூய்மை புதுமைப் படைப்புகளில் ஒன்றிற்கும், தூய்மை சிறப்பு நடைமுறைகளில் ஒன்றிற்கும், தூய்மை தொழில் முனைவோர்களில் ஒருவருக்கும் பிரதமரின் விருதுகள் தரப்படும்.
இந்த நிகழ்ச்சிகளுக்கு முன்னதாக, ராஜ்கரில் பிரதமர், மோகன்புரா திட்டத்தை நாட்டுக்கு அர்ப்பணித்து வைக்கிறார். இந்தத் திட்டம் ராஜ்கர் மாவட்டத்தில் விவசாய நிலங்களுக்கு பாசன வசதி ஏற்படுத்தி தரும். மேலும் இந்த திட்டம் இந்த பகுதியில் உள்ள கிராமங்களுக்கு குடிநீர் வழங்கவும் உதவும். பிரதமர் பல்வேறு குடிநீர் திட்டங்களுக்கு அடிக்கல்லையும் நாட்டுகிறார்.
==============
(Visitor Counter : 94
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 157.87 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 157.87 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 14.84 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1790049
ரெயில்வே அமைச்சகம்
வருவாயை அதிகரிப்பது, செலவைக் குறைப்பது, இயக்கப் பாதுகாப்பைப் பலப்படுத்துவது, தற்போதுள்ள ஊழியர்களின் நலனைப் பேணுவது ஆகியவற்றுக்கு ரயில்வே ஒட்டு மொத்த கவனம் செலுத்த வேண்டும்: மத்திய ரயில்வே வர்த்தகத் தொழில்துறை அமைச்சர் திரு.பியூஷ் கோயல்
மத்திய ரயில்வே அமைச்சகம், பணியாளர்களுக்கான இணைய வழிக் கருத்தரங்கை முதன்முறையாக நடத்தியது. இக்கருத்தரங்கில் நாடு முழுவதிலுமிருந்து பல்வேறு ரயில்வே பணியாளர் சங்கப் பிரதிநிதிகள் கலந்து கொண்டார்கள். இதில் மத்திய ரயில்வே, வர்த்தக, தொழில்துறை அமைச்சர் திரு.பியூஷ் கோயல், மத்திய ரயில்வே துறை இணை அமைச்சர் திரு.சுரேஷ் சி அங்காடி, ரயில்வே வாரியத் தலைவர் திரு.வி.கே.யாதவ், ரயில்வே வாரியத்தின் மூத்த அதிகாரிகள் ஆகியோர் கலந்து கொண்டனர்.
AIRF, NFIR இரண்டு கூட்டமைப்புகளின் அலுவலகப் பொறுப்பாளர்களான திரு.ராகல் தாஸ் குப்தா, திரு.கும்மன் சிங், திரு.ஷிவ் கோபால் மிஸ்ரா, டாக்டர் எம் ராகவையா, ஆகியோருடன், இதர அலுவலகப் பொறுப்பாளர்களும் தங்களது கருத்துக்களைப் பகிர்ந்து கொண்டனர்.
கருத்தரங்கில் பேசிய திரு.பியூஷ் கோயல், பொதுமுடக்கக் காலத்தின் போது அயராது பணியாற்றி கடமையைச் செய்ததற்காக ரயில்வே பணியாளர்களுக்கு நன்றி தெரிவித்தார். “உயர் நிலையிலிருந்து கீழ் நிலை வரை உள்ள அனைத்து அதிகாரிகளும், பணியாளர்களும் பொதுமுடக்கக் காலத்தின் போது தங்களது கடமைகளை மனமாரச் செய்தனர். தற்போது பெருந்தொற்று நோய் சமயத்தில் இந்திய ரயில்வே கடினமான காலத்தில் சென்று கொண்டிருக்கிறது”. பெருந்தொற்று காரணமாக உலகம் முழுவதும் பரவியுள்ள இந்த நெருக்கடி நிலைமையை எவ்வாறு எதிர் கொள்வது என்று அனைத்து சங்கங்களின் தலைவர்களும் யோசிக்க வேண்டும் என்று அமைச்சர் தலைவர்களைக் கேட்டுக்கொண்டார். ரயில்வே துறையின் வருமானத்தை அதிகரிப்பது, செலவைக் குறைப்பது, சரக்குப் போக்குவரத்திற்கான பங்கை அதிகரிப்பது, ரயில்வே துறை விரைவாகவும் மென்மேலும் பெருகுவது ஆகியவை குறித்து தனித்துவம் வாய்ந்த ஆலோசனைகளை வழங்குமாறு ரயில்வே கூட்டமைப்புகளை அமைச்சர் கேட்டுக்கொண்டார். தற்போதுள்ள ஊழியர்களின் பாதுகாப்பு, நலன் ஆகியவை குறித்தும் யோசனை செய்யுமாறும் அவர் கேட்டுக்கொண்டார். இந்தக் காலகட்டத்தில் ரயில்வே அதிகாரிகள், சங்கங்கள், பணியாளர்கள் ஆகிய அனைவரும் ஒருங்கிணைந்து முயற்சிகளை மேற்கொள்ள வேண்டியதன் அவசியத்தையும் அவர் வலியுறுத்தினார்.
உள்துறை அமைச்சகம்
பஞ்சாப் முன்னாள் முதலமைச்சர் மறைந்த திரு பிரகாஷ் சிங் பாதலின் இறுதி பிரார்த்தனை நிகழ்ச்சியில் மத்திய உள்துறை அமைச்சர் திரு அமித் ஷா பங்கேற்றார்
மத்திய உள்துறை அமைச்சர் திரு அமித் ஷா, பஞ்சாபில் உள்ள ஸ்ரீ முக்த்சர் சாஹிப்பில் நடைபெற்ற பஞ்சாபின் முன்னாள் முதலமைச்சர் மறைந்த திரு பிரகாஷ் சிங் பாதலின் இறுதி பிரார்த்தனை நிகழ்ச்சியில் பங்கேற்று, அஞ்சலி செலுத்தினார்.
திரு பிரகாஷ் சிங் பாதலின் மறைவால், பஞ்சாப் மட்டுமின்றி, ஒட்டுமொத்த நாடும் அரசியல் மற்றும் சமூகத் தலைமையில் ஈடு செய்ய முடியாத இழப்பை சந்தித்துள்ளது என்று திரு அமித் ஷா கூறினார். திரு பாதலின் மறைவால் ஏற்பட்டுள்ள வெற்றிடத்தை நிரப்புவது மிகவும் கடினம் என்று அவர் கூறினார். திரு பாதலின் மறைவால், சீக்கிய சமூகம் ஒரு உண்மையான சிப்பாயையும், நாடு ஒரு தேசபக்தரை இழந்துள்ளதாக அவர் குறிப்பிட்டார். பிரகாஷ் சிங் பாதவ் விவசாயிகள் உண்மையான தோழனாக இருந்ததாக அவர் தெரிவித்தார். அரசியல் உயர் தரத்தை நிலைநிறுத்திய ஒருவராக அவர் திகழ்ந்தார் என்று திரு அமித் ஷா கூறினார்.
திரு பிரகாஷ் சிங் பாதல் 70 ஆண்டுகள் நீண்ட பொது வாழ்க்கை கொண்டவர் என்றும், பாதல் சாஹேப்பைத் தவிர வேறு யாரும் எதிரிகளை உருவாக்காமல் அத்தகைய வாழ்க்கையை வாழ முடியாது என்றும் மத்திய உள்துறை அமைச்சர் கூறினார்.
திரு பிரகாஷ் சிங் பாதல் பஞ்சாப் சட்டமன்றத்தில் நீண்ட காலம் பதவி வகித்தவர் என்றும், பஞ்சாப்பின் முதல்வராக 5 முறை பதவி வகித்து புதிய பஞ்சாப்பிற்கு அடித்தளமிட்டார் என்றும் திரு அமித் ஷா கூறினார். திரு பிரகாஷ் சிங் பாதல் தனது முழு வாழ்க்கையையும் இந்து-சீக்கிய ஒற்றுமைக்காக அர்ப்பணித்தார், மேலும் அரசியலில் பல எதிர்ப்புகளை எதிர்கொண்ட போதிலும், பாதல் சாஹேப் எப்போதும் அனைவரையும் ஒற்றுமையாக வைத்திருக்க முயன்றார். பொது மற்றும் அரசியல் வாழ்வில் அப்படிப்பட்ட ஒருவரைக் காண முடியாது என்று திரு அமித் ஷா கூறினார்.
1970 முதல் இன்று வரை நாட்டிற்காக நிற்கும் வாய்ப்பு கிடைத்த போதெல்லாம் பாதல் சாஹேப் பின்வாங்கியதில்லை என்று மத்திய உள்துறை அமைச்சர் தெரிவித்தார். சர்தார் பிரகாஷ் சிங் பாதல் கொள்கைகளுக்காகவும், நம்பிக்கைக்காகவும் போராடினார் என்றும், தனது பொது வாழ்வின் நீண்ட காலத்தை சிறையில் கழித்தவர் என்றும் அவர் கூறினார். நெருக்கடி நிலை காலத்திலும், கார்கில் போராக இருந்தாலும் சரி, பயங்கரவாதத்திற்கு எதிரான போராக இருந்தாலும் சரி, ஜனநாயகத்தைப் பாதுகாப்பதில் அவர் உறுதியாக நின்றார். திரு பிரகாஷ் சிங் பாதலின் வாழ்க்கையிலிருந்து நாம் அனைவரும் உத்வேகம் பெற வேண்டும் என்று திரு அமித் ஷா வலியுறுத்தினார்.
கலாசாரத்துறை அமைச்சகம்
2019 மற்றும் 2020-ம் ஆண்டுகளுக்கான காந்தி அமைதிப் பரிசு அறிவிப்பு
2019 மற்றும் 2020-ம் ஆண்டுகளுக்கான காந்தி அமைதிப் பரிசுக்கு தேர்ந்தெடுக்கப்பட்டவர்கள் குறித்த அறிவிப்பை மத்திய அரசு வெளியிட்டுள்ளது.
2019-ம் ஆண்டுக்கான காந்தி அமைதிப் பரிசு காலஞ்சென்ற ஓமன் மன்னரான மேன்மைமிகு சுல்தான் கபூஸ் பின் சையித் அல் சையித்துக்கு வழங்கப்படும்.
2020-ம் ஆண்டுக்கான காந்தி அமைதிப் பரிசு பங்கபந்து ஷேக் முஜிபுர் ரஹ்மானுக்கு வழங்கப்படும்.
மகாத்மா காந்தியின் 125-வது பிறந்த தினத்தை குறிக்கும் விதமாக 1995-ம் ஆண்டு காந்தி அமைதிப் பரிசு இந்திய அரசால் தோற்றுவிக்கப்பட்டது.
நாடு, இனம், மொழி, சாதி, மதம் மற்றும் பாலினத்துக்கு அப்பாற்பட்டு தகுதியுடைய அனைவருக்கும் இவ்விருது வழங்கப்படும்.
பிரதமர் திரு நரேந்திர மோடியின் தலைமையிலான காந்தி அமைதிப் பரிசுக்கான நீதிபதிகள் குழுவில், உச்ச நீதிமன்றத்தின் தலைமை நீதிபதியும், மக்களவையின் தனிப் பெரும் எதிர்கட்சியின் தலைவரும் அலுவல் சாரா உறுப்பினர்களாக இடம்பெற்றுள்ளனர்.
மக்களவைத் தலைவர் திரு ஓம் பிர்லா மற்றும் சுலப் இன்டர்நேஷனல் சமூக சேவை அமைப்பின் நிறுவனர் திரு பிந்தேஷ்வர் பதக் ஆகியோரும் இவ்விருதுக்கான நடுவர் குழுவின் உறுப்பினர்கள் ஆவர்.
2021 மார்ச் 19 அன்று கூடிய இக்குழு உரிய ஆலோசனைகளுக்கு பிறகு, 2019-ம் ஆண்டுக்கான காந்தி அமைதிப் பரிசு காலஞ்சென்ற ஓமன் மன்னரான மேன்மைமிகு சுல்தான் கபூஸ் பின் சையித் அல் சையித்துக்கு வழங்கப்படும் என்றும் 2020-ம் ஆண்டுக்கான காந்தி அமைதிப் பரிசு பங்கபந்து ஷேக் முஜிபுர் ரஹ்மானுக்கு வழங்கப்படும் என்றும் ஒருமனதாக முடிவெடுத்தது.
இவ்விருதுக்காக தேர்ந்தெடுக்கப்பட்டவர்களுக்கு ரூபாய் 1 கோடி பரிசுத் தொகை பாராட்டுப் பத்திரம், பட்டயம் மற்றும் பாரம்பரிய கைத்தறி அல்லது கைவினை பொருள் வழங்கப்படும்.
மேன்மைமிகு சுல்தான் கபூஸ் பின் சையித் அல் சையித் இந்தியாவின் உண்மையான நண்பர் என்றும், இந்தியா மற்றும் ஓமனுக்கு இடையேயான உறவுகள் பலப்பட பெரும் பங்காற்றியவர் என்றும் அவரது மறைவின் போது பிரதமர் திரு நரேந்திர மோடி புகழாரம் சூட்டி இருந்தார்.
பங்கபந்துவை பற்றி குறிப்பிட்ட பிரதமர், மனித உரிமைகள் மற்றும் சுதந்திரத்தின் போராளியாக அவர் திகழ்ந்ததாகவும், இந்திய மக்களுக்கும் ஒரு கதாநாயகனாக அவர் இருந்தார் என்றும் கூறினார்.
காந்தி அமைதிப் பரிசு இதற்கு முன்னர் பல்வேறு சர்வதேச மற்றும் இந்திய தலைவர்கள் மற்றும் அமைப்புகளுக்கு வழங்கப்பட்டுள்ளது.
மேலும் விவரங்களுக்கு, கீழ்காணும் ஆங்கில செய்திக் குறிப்புகளை படிக்கவும்:
https://pib.gov.in/PressReleasePage.aspx?PRID=1706590
https://pib.gov.in/PressReleasePage.aspx?PRID=1706591
பிரதமர் அலுவலகம்
திரு ஆனந்த் சங்கர் பாண்ட்யா மறைவுக்கு பிரதமர் இரங்கல்
பிரபல நூலாசிரியரும், பொது சிந்தனையாளருமான திரு ஆனந்த் சங்கர் பாண்ட்யா மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார்.
இது குறித்து தொடர் சுட்டுரையில் பிரதமர் கூறியிருப்பதாவது:
‘திரு ஆனந்த் சங்கர் பாண்ட்யா மிகச்சிறந்த நூலாசிரியர் மற்றும் பொது சிந்தனையாளர். அவர் வரலாறு, பொதுக்கொள்கை மற்றும் ஆன்மீகம் குறித்து விரிவாக எழுதியுள்ளார். இந்தியாவின் வளர்ச்சியில் அதிக ஈடுபாடு கொண்டவர். விஸ்வ இந்து பரிஷத் அமைப்பில் அவர் தீவிரமாக ஈடுபட்டதுடன், சமூக சேவைக்காக தன்னலமின்றி பாடுபட்டார். அவரது மறைவால் துயருற்றேன்.
திரு ஆனந்த் சங்கர் பாண்ட்யாவுடனான எனது பல உரையாடல்களை நினைத்துப் பார்க்கிறேன். சிறந்த சுதந்திரப் போராட்ட வீரர்களுடன் அவரது கலந்துரையாடல் குறித்த தகவல்கள், பிரச்னைகளை திறமையாக கையாண்டது ஆகியவற்றை கேட்பது மகிழ்ச்சியாக இருந்தது. அவரது குடும்பத்தினருடன் பேசி, அவரது மறைவுக்கு இரங்கல்களைத் தெரிவித்தேன். ஓம் சாந்தி.’’
தகவல் மற்றும் ஒலிபரப்பு அமைச்சகம்
8-வது தேசிய புகைப்பட விருதுகளை மத்திய இணையமைச்சர் டாக்டர் எல். முருகன் வழங்கினார்
8-வது தேசிய புகைப்பட விருதுகளை மத்திய தகவல் ஒலிபரப்புத்துறை இணையமைச்சர் டாக்டர் எல். முருகன் புதுதில்லியில் இன்று வழங்கினார்.
ரூ.3 லட்சம் ரொக்கப் பரிசுடன் கூடிய வாழ்நாள் சாதனையாளர் விருது உட்பட மொத்தம் 13 விருதுகள் வழங்கப்பட்டன. தொழில் ரீதியானப் புகைப்பட கலைஞர் விருது ரூ.1 லட்சம் ரொக்கப் பரிசுடனும், தன்னார்வ புகைப்படக் கலைஞர் விருது ரூ.75,000 ரொக்கப் பரிசுடனும் வழங்கப்பட்டது.
வாழ்நாள் சாதனையாளர் விருது திருமதி சிப்ரா தாஸுக்கும், தொழில் ரீதியயான புகைப்பட கலைஞர் விருது திரு சசிகுமார் ராமச்சந்திரனுக்கும், தன்னார்வ புகைப்படக் கலைஞர் விருது திரு அருண் சகாவுக்கும் வழங்கப்பட்டது.
இந்நிகழ்ச்சியில் பேசிய டாக்டர் முருகன், விருதுபெற்ற அனைவருக்கும் வாழ்த்துகளைத் தெரிவித்துக் கொள்வதாகக் கூறினார். வெற்றியாளர்கள், பலதரப்பட்ட தொழில் பின்னணியை சேர்ந்தவர்களாகவும் இருந்தாலும், புகைப்படக்கலை மீதான ஆர்வம் அவர்களை ஒருங்கிணைத்துள்ளதாகவும் தெரிவித்தார். இந்த புகைப்படக் கலைஞர்களின் மகத்தான திறமையை அங்கீகரிக்கும் வகையில் இவ்விருதுகள் வழங்கப்பட்டதாகக் கூறினார்.
புகைப்படங்கள் பொய் கூறுவதில்லை என்றும் அனைத்து நடவடிக்கை மற்றும் உணர்வின் உண்மையை இது எப்போதும் பேசுவதாகத் தெரிவித்தார். சுதந்திரப் போராட்டம் மற்றும் அதில் பங்கேற்ற தலைவர்களின் புகைப்படங்கள் குறித்து நினைவு கூர்ந்த அமைச்சர், அமிர்தப் பெருவிழாவை நாம் கொண்டாடும் வேளையில் இந்தப் புகைப்படங்களை இன்று நினைவில் கொண்டு வருவதாகக் கூறினார்.
நம்முடைய திறமைமிக்க புகைப்படக் கலைஞர்கள் நமது தனித்துவமிக்க கலாச்சார தலைநகரை உலகிற்கு எடுத்து செல்ல முடியும் என்று தெரிவித்தார்.
முன்னதாக புகைப்படக் கண்காட்சியை டாக்டர் எல்.முருகன் திறந்து வைத்தார். இந்நிகழ்ச்சியில் பங்கேற்றவர்கள் மூலம் சிறப்பு கையேடுகள் வெளியிடப்பட்டன.
இந்நிகழ்ச்சியில் பேசிய மத்திய தகவல் ஒலிபரப்பு அமைச்சக செயலாளர் திரு அபூர்வ சந்த்ரா, நாட்டின் புகைப்படக் கலைஞர்களின் மகத்தான சாதனையைப் போற்றும் வகையில், தேசிய புகைப்பட விருதுகள் வழங்கப்படுவதாகத் தெரிவித்தார்.
விருதுக்கான தேர்வுக்குழுத் தலைவர் திரு விஜய் கிரந்தி பேசிய போது, மொத்தம் 9 பேர் வாழ்நாள் சாதனையாளர் விருதுக்கு விண்ணப்பித்து இருந்த நிலையில், நடுவர்குழு பரிந்துரை அடிப்படையில் வாழ்நாள் சாதனையாளர் விருதுப் பிரிவிற்கு 12 பெயர்கள் வந்ததாகப் பார்வையாளர்களிடம் தெரிவித்தார்.
தொழில் ரீதியான புகைப்படக் கலைஞர் விருதுக்கு 4,535 புகைப்படங்களுடன் 462 விண்ணப்பங்கள் வந்ததாகத் தெரிவித்தார். இந்த விண்ணப்பங்கள் 21 மாநிலங்கள் மற்றும் 4 யூனியன் பிரதேசங்களில் இருந்து பெறப்பட்டது. தன்னார்வ புகைப்படக் கலைஞர் விருதுக்கு 24 மாநிலங்கள் மற்றும் 6 யூனியன் பிரதேசங்களில் இருந்து 6,838 புகைப்படங்களுடன் 874 வந்ததாக குறிப்பிட்டார்.
அறிவியல் மற்றும் தொழில்நுட்பத்துறை
மேஷ ராசி வானியல் வல்லுநர்கள், மிகப்பெரிய நட்சத்திர உருவாக்கத்தின் குள்ள விண்மீன் மாறுபாடுகளுக்குப் பின்புலமாக உள்ள மர்மத்தைக் கண்டுபிடித்தனர்
இரண்டு இந்திய தொலைநோக்கிகளைப் பயன்படுத்தி விஞ்ஞானிகள், இதுபோன்ற டஜன் கணக்கான விண்மீன் திரள்களை அவதானித்த போது, இந்த விண்மீன் திரள்களில் விசித்தரமான நடத்தைக்குரிய துப்பு, தொந்தரவுக்குள்ளன ஹைட்ரஜன் விண்மீன் திரள்களிலும் மற்றும் அண்மையில் இரண்டு விண்மீன் திரள்களுக்கு இடையிலான மோதல்களிலும் இருப்பதைக் கண்டறிந்தனர்.
குள்ளமான விண்மீன் திரள்களில் நட்சத்திர உருவாக்கத்தின் தன்மையைப் புரிந்துகொள்ள டாக்டர்.அமிதேஷ் ஒமர் மற்றும் அவரது முன்னாள் மாணவர், மத்திய அரசின் அறிவியல் மற்றும் தொழில்நுட்பத்துறையை  சேர்ந்த தன்னாட்சி நிறுவனமான ஆர்யபட்டா ஆராய்ச்சிக் கண்காணிப்பு அறிவியல்  நிறுவனத்தைச் சேர்ந்த டாக்டர்.சுமித் ஜெய்ஸ்வால் ஆகியோர் நைனிடாலுக்கு அருகிலுள்ள 1.3 மீட்டர் தேவஸ்தால் விரைவு ஒளியியல் தொலை நோக்கி  மற்றும் மிகப்பெரிய மீட்டர் அலை வானொலித் தொலைநோக்கி  ஆகியவற்றைப் பயன்படுத்தி இதுபோன்ற பல விண்மீன் திரள்களைக் கண்காணித்தனர். முன்னவர் அயனிமயமாக்கப்பட்ட ஹைட்ரஜனில் இருந்து வெளிப்படும் ஒளியியல் வரியில் கதிர்வீச்சைக் கண்டறிய ஒளியியல் உணர்வுதிறன் அலைநீளங்களில் இயக்கிய போது பின்னவர், 45 மீட்டர் விட்டம் கொண்ட 30 தட்டுகளில், ஒவ்வொன்றும் ஒன்றிணைந்து செயல்பட்டு நிறமாலைக் கோடு கதிர்வீச்சு வழியாக 1420.40 மெகா ஹெர்ட்ஸ் கூர்மையான இன்டர்ஃபெரோமெட்ரிக் படங்களை விண்மீன் திரள்களின் நடுநிலை ஹைட்ரஜனில் இருந்து உருவாக்கினார்.
மேலும் விவரங்களுக்கு: https://pib.gov.in/PressReleasePage.aspx?PRID=1648135
(Visitor Counter : 152
வணிகம் மற்றும் தொழில்துறை அமைச்சகம்
மொத்த விலைக் குறியீடு சார்ந்த பணவீக்கம் தொடர்ந்து குறைந்து வருகிறது
2022 ஜனவரி மாதத்தில் பணவீக்க விகிதம்  12.96 சதவீதமாக இருந்தது. 2021 நவம்பரில் 14 87% ஆக இருந்த பணவீக்க விகிதம் 2021 டிசம்பரில் 13.56% ஆக குறைந்த நிலையில் 2022 ஜனவரியில் 12.96% இருந்தது.
2022 ஜனவரியில் அதிக பணவீக்கத்தின் காரணியாக கனிம எண்ணெய்கள், கச்சா பெட்ரோலியம், இயற்கை எரிவாயு, அடிப்படை உலோகங்கள் ரசாயனங்கள் மற்றும் ரசாயன பொருட்கள் உணவுப் பொருட்கள் ஆகியவற்றின் விலை உயர்வு இருந்தது.
2022 ஜனவரிக்கான இந்தியாவின் மொத்த விலை குறியீட்டு எண்கள்  மற்றும் 2021 நவம்பர் மாதத்திற்கான மொத்த விலை குறியீட்டு எண்கள்  ஆகியவற்றை தொழில் ஊக்குவிப்பு துறையின் பொருளாதார ஆலோசகர் அலுவலகம் இன்று வெளியிட்டது.
மொத்த விலை குறியீட்டு தற்காலிக எண்கள் ஒவ்வொரு மாதமும் 14-ம் தேதி அன்று அல்லது அதற்கு அடுத்த பணி நாளன்று வெளியிடப்படுகின்றன. நாடு முழுவதும் உள்ள தேர்ந்தெடுக்கப்பட்ட தயாரிப்பு நிறுவனங்கள் மற்றும் அமைப்பு ரீதியான ஆதாரங்களில் இருந்து பெறப்பட்ட தரவுகளை கொண்டு இக்குறியீடு தற்காலிகமாக தயாரிக்கப்படுகிறது. பத்து வாரங்களுக்கு பிறகு குறியீடு இறுதி செய்யப்படுகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1798220
பிரதமர் அலுவலகம்
நில அதிர்வு குறித்து அசாம் முதல்வருடன் பிரதமர் உரையாடல், அனைத்து உதவிகளும் அளிப்பதாக உறுதி
பிரதமர் திரு.நரேந்திர மோடி, அசாம் மாநிலத்தின் சில பகுதிகளில் ஏற்பட்ட நிலஅதிர்வு குறித்து அம்மாநில முதல்வர் திரு.சர்பானந்த சோனோவாலுடன் பேசி நிலைமையை கேட்டறிந்தார்.
திரு.மோடி சுட்டுரை வாயிலாக வெளியிட்டுள்ள செய்தியில், “அசாம் மாநிலத்தின் சில பகுதிகளில் ஏற்பட்டுள்ள நிலஅதிர்வு குறித்து அம் மாநில முதல்வர் திரு.சர்பானந்த சோனோவால் அவர்களுடன் பேசினேன். அசாம் மாநிலத்திற்கு மத்திய அரசு அனைத்து உதவிகளையும் செய்யும் என்று உறுதி அளித்துள்ளேன். அசாம் மக்களின் நலத்திற்காக நான் பிரார்த்திக்கிறேன்” என்று கூறியுள்ளார்.